# SKUPNOST

# logotip SVDCS

**VARSTVENO DELOVNIH CENTROV**

**SLOVENIJE**

**Vodnikova 56**

**1000 LJUBLJANA**

**DŠ: 58965963**

**skupnostvdcs@gmail.com**

**----------------------------------------**

Ljubljana, 15. 07. 2020

gp.mddsz@gov.si

gp.mz@gov.si

info@varuh-rs.si

**Zadeva: Podpora opozorilu Skupnosti socialnih zavodov**

 **in opozorilo, da osnovna dejavnost VDC - dnevna storitev vodenja,**

 **varstva in zaposlitve pod posebnimi pogoji, ne sme biti ogrožena,**

 **zaradi zagotavljanja Covid con v institucionalnem varstvu**

Spoštovani,

V Skupnosti VDC SLO se pridružujemo ponovnem opozorilu Skupnosti socialnih zavodov Slovenije in zahtevamo urgentne **izvedljive sistemske rešitve v praksi**, kjer smo kot **enakopravni partnerji pripravljeni aktivno sodelovati.**

**OPOZORILO SKUPNOSTI SOCIALNIH ZAVODOV**

*Po trenutno veljavni zakonodaji (Zakon o nalezljivih boleznih) je za obolele s koronavirusno boleznijo 19****obvezna popolna osamitev****.*

*Večina socialnovarstvenih zavodov nima osnovnih prostorskih, tehničnih, kadrovskih in drugih virov za izvajanje popolne in učinkovite osamitve oseb, okuženih s koronavirusom, kot to zahteva veljavna zakonodaja.*

*Obenem 12. člen Pravilnika o prijavi nalezljivih bolezni in posebnih ukrepih za njihovo preprečevanje in obvladovanje predpisuje, da se bolnike, za katere je obvezna popolna osamitev,****osami v pooblaščenem zdravstvenem zavodu, v posebnem prostoru z zagotovljeno visoko stopnjo varnosti za preprečitev širjenja povzročitelja****.*

*Prisila, da socialnovarstveni zavodi vzpostavijo tako imenovano »sivo« in »rdečo cono«, je v nasprotju s trenutno veljavno zakonodajo, saj domovi za starejše nikakor niso pooblaščeni zdravstveni zavodi.*

*Osamitev izven zavoda ne more biti predmet vsakokratnega zamudnega dogovarjanja ali celo improvizacije,* ***temveč potrebujemo sistemsko ureditev, ki bo takšno ukrepanje vnaprej predvidela v vseh prizadetih zavodih ter jim s tem omogočila hitro odzivanje.*** *Zadrževanje obolelih s koronavirusno boleznijo 19 v socialnovarstvenih zavodih lahko tako ogroža zdravje in krši pravice zdravih stanovalcev, saj ima po veljavni zakonodaji vsakdo – tudi stanovalke in stanovalci zavodov – pravico do varstva pred nalezljivimi boleznimi (4. člen Zakona o nalezljivih boleznih).*

VDC-ji imamo v primerjavi z domovi za starejše dodatne težave z zagotavljanjem con, saj je naša primarna dejavnost delovno in socialno vključevanje odraslih oseb s posebnimi potrebami, v vsebini in namenu povsem druga storitev - storitev vodenja, varstva in zaposlitve pod posebnimi pogoji. To storitev smo v mreži javne službe dolžni nemoteno izvajati od ponedeljka do petka v trajanju 5 – 8 ur in s tem uporabniku zagotavljati pravico do vključenosti. V nasprotnem kršimo ustavne pravice po delovnem in socialnem vključevanju invalidov, njihove osnovne človekove pravice in temeljne vrednote dostojanstva ter potrjevanja odraslosti skozi delovni prispevek.

**Dejstva na katera dodatno opozarjamo v Skupnosti VDC Slovenije so sledeča:**

1. Uporabniki storitve vodenja, varstva in zaposlitve pod posebnimi pogoji (dnevne enote) v slovenskih VDC-jih, kamor je vključenih preko 4000 uporabnikov, povprečne starosti 41 let, imajo pravico do socialnega in delovnega vključevanja (ob upoštevanju in izvajanju vseh preventivnih ukrepov proti Covid-19). Ustavnih pravic (52. člen) jim ne smemo kršiti na način neizvajanja te storitve zaradi vzpostavljanja Covid con v teh prostorih za povsem drugo storitev, iz razloga sistemske neurejenosti vzpostavljanja Covid con za potrebe stanovalcev institucionalnega varstva – enote bivanja.

2.**NUJNOST RAZMEJEVANJA IN RAZUMEVANJA** **dveh povsem, po vsebini in namenu samostojnih socialnovarstvenih storitev, ki ju izvajamo VDC !**

**Storitve vodenja, varstva in zaposlitve pod posebnimi pogoji, ki predstavlja uporabnikovo delovno sfero in storitev posebnega institucionalnega varstva**, **ki predstavlja uporabnikov dom.**

**(kje v običajnem preseku skupnosti »doma okuženi osebi«, karanteno zagotavlja delovno okolje???)**

3. Večina enot bivanja v slovenskih VDC-jih je **16-urnih,** uporabniki bivajo v manjših bivalnih oblikah – stanovanjske hiše, stanovanja v blokih… Ti prostori ne dopuščajo in v njih ni možna vzpostavitev čistih/nečistih poti,**nimamo kadra za 24 urno oskrbo niti v sivih, kaj šele v rdečih conah.** Enote bivanja je nedopustno spreminjati v "negovalne bolnice" in jih niti ne moremo zaradi prostorskih in kadrovskih omejitev.

4. V enotah bivanja VDC nimamo zdravstvenega kadra, ki bi pokril zahtevan Covid-19 tim po sedanjih protokolih, ki so za VDC-je isti, kot za domove, saj imajo stanovalci v VDC-jih osebne zdravnike, diplomirane med. sestre imamo večinoma priznane le v deležu, tako da imamo zaposlene pogodbenike, ki niso stalno prisotni v VDC.

Sistem "kliče" po vzpostavitvi **regijskih-skupnih** Covid con, saj bo vsak zavod zase, tudi domovi za starejše z obstoječim tempom »pregorel«. Poleg tega obstoječ ad hoc sistem, vsak zase, ni stroškovno vzdržen. Potreben je**dogovor, kako vzpostaviti regijske Covid cone, ki jih oskrbuje regijski "bazen" za to imenovanega in kompetentnega kadra.**

Verjamemo, da lahko s sodelovanjem, vključenostjo vseh akterjev, pristojnih, izvajalcev, najdemo izvedljive, humane in stroškovno vzdržne sistemske rešitve. A REŠITVE POTREBUJEMO TUKAJ IN ZDAJ!

dr. Špela Režun Mirjana Česen

Predsednica sekcije direktorjev Predsednica Skupnosti VDC SLO